***Melodi: Tænk når engang den tåge er forsvunden***

*Herre min Gud, jeg råber til din himmel*

*jeg har nu mistet den som jeg holdt af*

*jeg stirrer tomt op i din stjernevrimmel*

*og gruer for at se den lyse dag.*

*Herre min Gud, jeg føler mig alene*

*mit savn er stort, min sjæl er uden trøst*

*jeg tænker på, hvorfor du ej kan mene*

*jeg mer' min ven skal knuge mod mit bryst.*

*Herre min Gud, jeg kan det ikke fatte*

*at det du gav, du ta'r tilbage fuldt*

*jeg be'r dig Herre: tænk på mig forladte*

*lad mig ej ene med min længsels sult.*

*Herre min Gud, se mine tårer springe*

*som uden ende, ad min blege kind*

*imens jeg hører kirkeklokker ringe*

*som tegnet på du lister nåden ind.*

*Herre min Gud, jeg kan ej mere gøre*

*jeg beder dig: tag godt imod min ven*

*og vil du nok, igen mit hjerte føre*

*så jeg bli'r sikker på vi ses igen.*

*Herre min Gud, min sjæl så stille lindres*

*jeg ser det klart, jeg lytter til dit bud*

*det er jo kun, når ej din vilje hindres*

*din nåde kommer til mig ovenud.*

*Herre min Gud, det er ej længe siden*

*min ven var liv, og alt for mig betød*

*jeg be'r dig: tilgiv, at min tro var liden*

*jeg ved jo Jesus gravens stilhed brød.*

*1994 Jens Ditlev Fromsejer*